Kawża C-294/06

The Queen, fuq talba ta’:

Ezgi Payir et

vs

Secretary of State for the Home Department

(talba għal deċiżjoni preliminari mressqa mill-Court of Appeal (England & Wales) (Civil Division)

“Ftehim ta’ Assoċjazzjoni KEE-Turkija — Moviment liberu tal-ħaddiema — Deċiżjoni Nru 1/80 tal-Kunsill ta’ Assoċjazzjoni — L-ewwel inċiż ta’ l-Artikolu 6(1) — Ħaddiem Tork legalment irreġistrat fis-suq tax-xogħol — Permess ta’ dħul bħala student jew au pair — Effett fuq id-dritt ta’ residenza”

Konklużjonijiet ta’ l-Avukat Ġenerali J. Kokott, ippreżentati fit-18 ta’ Lulju 2007 I - 205

Sentenza tal-Qorti tal-Ġustizzja (It-Tielet Awla) ta’ l-24 ta’ Jannar 2008 I - 226

Sommarju tas-sentenza

Ftehim internazzjonali – Ftehim ta’ Assoċjazzjoni KEE-Turkija – Moviment liberu tal-persuni – Ħaddiema – Dritt ta’ ċittadini Torok għat-tiġdid tal-permess ta’ residenza tagħhom

(Deċizjoni 1/80 tal-Kunsill ta’ Assoċjazzjoni KEE-Turkija, Artikolu 6(1))

Sitwazzjoni fejn ċittadin Tork ġie awtorizzat jidħol fi Stat Membru bħala persuna au pair jew student ma tistax iċċaħħdu mill-kwalità ta’ “ħaddiem” u twaqqfu milli jirreġistra fis-“suq legali tax-xogħol” ta’ dan l-Istat Membru fis-sens ta’ l-Artikolu 6(1) tad-Deċiżjoni Nru 1/80 tal-Kunsill ta’ Assoċjazzjoni KEE-Turkija. Konsegwentement, din is-sitwazzjoni ma tistax twaqqfu milli jibbaża ruħu fuq din id-dispożizzjoni sabiex jikseb it-tiġdid tal-permess tax-xogħol tiegħu u milli jibbenefika mill-permess ta’ residenza korrelatat miegħu.

Fil-fatt, sabiex jiġi vverifikat jekk iċ-ċittadini Torok jissodisfawx dawn il-kundizzjonijiet, ma jittiħidx in kunsiderazzjoni l-għan li għalih ir-rikorrenti ġew awtorizzati jidħlu fit-territorju ta’ l-Istat Membru kkonċernat. Fil-fatt, il-Qorti tal-Ġustizzja ddeċidiet b’mod konsistenti li l-Artikolu 6(1) tad-Deċiżjoni Nru 1/80 ma jissuġġetta r-rikonoxximent tad-drittijiet li huwa jikkonferixxi lill-ħaddiema Torok fuq l-ebda kundizzjoni relattiva li minħabba fiha l-permess ta’ dħul, ta’ xogħol u ta’ residenza kien ingħata inizjalment.

Jekk dawn iċ-ċittadini Torok jaslu, bis-saħħa tagħhom, sabiex jissodisfaw il-kundizzjonijiet previsti fit-tliet inċiżi ta’ l-Artikolu 6(1) tad-Deċiżjoni Nru 1/80, ma jistgħux jiġu miċħuda milli jibbenefikaw mid-drittijiet li din id-dispożizzjoni tagħtihom b’mod gradwalment, abbażi tat-tul ta’ żmien ta’ l-eżerċizzju ta’ l-attività bi ħlas tagħhom.

F’dawn iċ-ċirkustanzi, ma jistax jiġi sostnut li student jew persuna au pair tkun tista’ tevadi l-leġiżlazzjoni ta’ l-Istat Membru ospitanti sabiex jikseb gradwalment dritt ta’ aċċess mingħajr limitu għas-suq tax-xogħol ta’ dan ta’ l-aħħar, sakemm ma jeżerċitawx biss dritt espressament previst mid-Deċiżjoni Nru 1/80. Dan huwa mod ieħor biss meta dawn ta’ l-aħħar ikunu kisbu b’ingann dritt ta’ dħul fit-territorju ta’ Stat Membru billi jallegaw b’mod falz li għandhom l-intenzjoni li jsegwu kors ta’ studju jew li jwettqu attività ta’ persuna au pair. Min-naħa l-oħra, sakemm ir-realtà ta’ l-intenzjoni tagħhom hija kkonfermata mill-fatt li jsegwu effettivament kors ta’ studju jew jeżerċitaw attività ta’ persuna au pair, li jiksbu legalment xogħol fl-Istat Membru ospitanti u li jissodisfaw il-kundizzjonijiet rikjesti fl-Artikolu 6(1) tad-Deċiżjoni Nru 1/80, ir-rikorrenti jkunu jistgħu jibbenefikaw kompletament mid-drittijiet li din id-dispożizzjoni tagħtihom.

(ara l-punti 40, 45, 46, 49 u d-dispożittiv)